तुलसीपुर । दाङको पर्यटकीय एवम् धार्मिक क्षेत्र पाण्डवेश्वर महादेव धाम धार्मिक पर्यटनको उत्कृष्ट गन्तव्य बन्दै गएको छ । दाङको घोराहीको धारपानीमा रहेको धाममा विश्वकै अग्लो त्रिशूल राखेसँगै विभिन्न पूर्वाधार पनि निर्माण शुरू भएका छन् । पाण्डवेश्वर महादेव मन्दिर धारापानीमा राखिएको ठूलो त्रिशूल हेर्न आउनेको सङ्ख्या पनि बढ्दै गएको छ । त्रिशूल ७ हजार ७ सय १८ किलो फलाम, २ सय २६ किलो तामा, १० किलो काँस र २ सय ४ किलो पित्तलले बनाइएको छ । त्रिशूलको उचाइ साढे ५५ फिट र ४४ इञ्च गोलाइ रहेको त्रिशूलले त्यहाँको पर्यटकको आकर्षण बढेको स्थानीय बताउँछन् । ऐतिहासिक तथा धार्मिक महत्त्वले उच्च मानिने धारापानीमा देशका विभिन्न जिल्ला र भारतबाट पनि पर्यटक आउने गरेको पाण्डवेश्वर महादेव धाम सञ्चालक समितिको भनाइ छ ।
पाण्डवेश्वर महादेव धामसम्म सडकको कालोपत्रेसँगै आवतजावत गर्न सजिलो भएको छ । नजिकै बबई नदी र वरपर हरियाली वातावरण भएका कारणले पनि त्यहाँ जाने जो कोही पनि रमाउने गर्दछन् । यहाँको पर्यटन विकास लागि ९० करोड रुपैयाँभन्दा बढी लगानीमा गुरुयोजना बनाउन लागिएको धामका सचिव विष्णुराम आचार्यले बताए । उनका अनुसार सुनकोट डाँडासम्म ४ हजार ९ सय ६३ सिँडी निर्माण, सुनकोटमा ३१ केजीको काँसको घण्ट निर्माण, मन्दिर वरपरको वन संरक्षणलगायत काम गरिनेछ । प्रदेश नं ५ ले यहाँको विकासका लागि ५ करोड रुपैयाँ बजेटसमेत विनियोजन गरेको छ । रासस